‘Ontstoke klant’ glo agter MiWay-‘rasseherrie’Die plasing wat versprei word. ŉ Rasseherrie het amper oor die kop van die versekeraar MiWay losgebars nadat ŉ skermskoot van ŉ skynbare rassistiese e-pos wyd op sosiale media versprei is. Die skermskoot is van ŉ skynbare e-pos wat deur ŉ werker van MiWay geskryf is waarin die vrou glo sê dat vanaf 1 Augustus 2017 daar 90% van die aansoeke van swart mense van die hand gewys gaan word omdat hulle “maklike teikens is”. Die “e-pos” sê verder dit is ŉ gulde geleentheid om geld te bespaar en die “swart bobbejane” te straf. MiWay het vinnig gereageer en ŉ dringende ondersoek ingestel nadat ontstoke sosiale mediaverbruikers dit onder hul aandag gebring het. Die versekeraar het bevestig die skermskoot is vals. “MiWay het die oorsprong van die skermskoot ondersoek en kan kategories bevestig dat die “e-pos” vals is,” het René Otto, MiWay se uitvoerende hoof, in ŉ persverklaring gesê. “MiWay is ŉ trots-Suid-Afrikaanse maatskappy wat toegewyd is aan diversiteit en deursigtigheid. Ná ons dringend ondersoek ingestel het, kan ons bevestig dat die werknemer nooit so ŉ e-pos met daai inhoud gestuur het nie.” Die “e-pos” maak ook melding van ŉ vergadering waartydens die bogenoemde besluite geneem is, maar Otto ontken dat daar ooit so ŉ vergadering plaasgevind het en dat daar geensins sulke besluite geneem is nie. “Ons is besig om die oorsprong van die vals skermskoot op sosiale media op te spoor en sal sterk en gepaste aksie teen enigiemand instel wat ons handelsmerk gebruik om aanstootlike en neerhalende kommentaar te versprei.” Otto het in ŉ onderhoud met JacarandaFM News gesê hulle vermoed die skermskoot is deur ŉ ongelukkige kliënt nagemaak en versprei aangesien dié versekeraar glo ŉ eis van die persoon verwerp het.